Notícia: Més de 600 persones han participat aquest cap de setmana al I Senior Sports Meeting a Blanes.\nMés de 600 persones han participat aquest cap de setmana al I Senior Sports Meeting a Blanes.\nNoticia publicada a la web el 06/03/2013 12:38:55 PM\nLa trobada internacional de veterans de l’esport s’ha allotjat a la Ciutat Esportiva Blanes i al camp de futbol de Ca la Guidó i ha aplegat participants de l’estat espanyol i d’Europa.\nOrganitzat per l’empresa Senior Events amb la col·laboració de l’Ajuntament de Blanes, la primera edició del Senior Sports Meeting ha aplegat durant el primer cap de setmana de juny més de 600 persones, entre esportistes i acompanyants. El què es proposava ser aquest esdeveniment als seus participants és que fos un punt de trobada estatal i internacional de veterans que practiquen diferents disciplines esportives.\nA Blanes l’esdeveniment s’ha allotjat a la Ciutat Esportiva pel que fa a l’handbol, mentre que al camp municipal de gespa artificial de Ca la Guidó ha estat on hi ha hagut els partits de futbol. Altres disciplines esportives que també a inclòs el I Senior Sports Meeting seran atletisme, judo, pàdel i tennis.\nEls participants provenien d’arreu de l’estat espanyol, i així com diversos grups d’esportistes veterans d’arreu d’Europa. Es tracta d’homes i dones que, depenent de la disciplina que es tracti, estan en una franja d’edat (més de 45 o 55 anys) que ja no està reglada a nivell de federacions esportives. Per això, aquest esdeveniment ha suposat una ocasió per seguir practicant l’esport a l’hora que han fet turisme coneixent en aquesta cas la Costa Brava.\nUna de les primeres activitats que va tenir lloc a Blanes el matí de dissabte van ser dos partits de Futbol 11 al camp de futbol de Ca la Guidó. El primer encontre va enfrontat l’equip del Saint Michel Sport (França) –que vestia de negre- amb el FC Merino (Badalona) –que vestia amb equipament taronja-, que després va jugar contra el Ca la Guidó (Blanes). Paral·lelament, a la Ciutat Esportiva també van començar les competicions d’handbol a la pista verda.\nL’Ajuntament de Blanes ha signat un conveni de col·laboració amb l’empresa organitzadora amb la voluntat de promocionar la vila i donar a conèixer encara més l’ús de les instal·lacions esportives del municipi, sobretot la Ciutat Esportiva. Un altre dels objectius que ha mogut el consistori blanenc a col·\tlaborar en l’esdeveniment ha estat l’oportunitat de dinamitzar els sector econòmics del municipi com són l’allotjament, la restauració, el comerç i l’oci, entre d’altres.\nDesprés que s’hagi celebrat aquesta primera experiència, la intenció és que, en funció de la valoració que es faci del resultat d’aquest any, es doni continuïtat al Senior Sports Meeting per celebrar properes edicions, ja que el conveni contempla que es pugui seguir renovant, almenys, fins al 2015.\nTotes les federacions catalanes han animat als esportistes federats o no federats a gaudir del 1er Senior Sports Meeting, que compta amb el suport de la Generalitat de Catalunya amb el departament de Benestar Social i Família i la Secretaria General de l’Esport, així com del Consell Superior d’Esports estatal.\nData de realització: 06/03/2013 | Data de la darrera actualització: 06/03/2013


100% Aprovats a les PAU 2017\nÈxit rotund a la selectivitat 2017\nEls alumnes presentats (100%) a la PAU han aprovat amb una nota mitjana molt bona, molt superior a la mitjana de tots els alumnes presentats a la Universitat de València.\nLa mitjana d'expedient de batxillerat es alta.\nUn gran èxit de tota la comunitat educativa.\nCalendari definitiu d'exàmens extraordinaris.\nEls butlletins es lliuraran el dimecres 5 de juliol a partir de les 10h.\nExàmens a les aules del 1r pis; 1rA, 1r B, 2n B, 2n C, 1r BAT I 2n BAT o a l'aula que hi ha entre parèntesi.\nBANC DE LLIBRES: L'alumnat que li quede algun llibre per retornar, ho pot fer del 3 al 6 de juliol.\nOrientació de 3r i 4t d'ESO\nAdjuntem document de la sessió d'orientació a pares/mares.\n1r, 2n i 3r ESO - Xarxa llibres 2017-2018. Del 15 de juny fins 20 de juny i extraordinariament del 3 a 6 de juliol.\n1r,2n i 3r ESO - Xarxa llibres 2017-2018. Del 15 de juny fins 20 de juny.\nL'alumnat d' ESO que ha participat al Banc de llibres té l'obligació de tornar tots els llibres de text del curs 2016-17.\nHabilitarem des del 15 de juny fins al 20 de juny per a tornar-los.\nCada alumne haurà de portar el document degudament complimentat i signat.\nMés informació a la web de l'institut.\n-Els llibres que no estiguen en bon estat per mal ús de l'alumnat hauran de ser reposats per la família.\n-No es repartiran les notes a l'alumnat que no porte tots els llibres.\nCampus Científicos 2017 del Ministeri d'Educació i la FECYT.\nLouanna Cleries Año, de 4t d'ESOB, ha estat seleccionada en la convocatòria de Campus Científicos 2017 del Ministeri d'Educació i la FECYT. Participarà en el grup de treball MathematCSI Mathematical Scene Investigation de la Universitat de Santiago de Compostela. del 16 al 22 de Juliol.\nDISSABTE D’INFORMACIÓ. PROGRAMA CONÈIXER\nEls pròxim dissabte 17 de juny de 2017, des de les 9 fins a les 14 hores, el Servei d’Informació i Dinamització-Sedi de la Universitat de València obrirà la seua oficina del campus de Blasco Ibáñez (Av. Menéndez y Pelayo, s/n Aulari III, 1r pis, València) amb l’objectiu de proporcionar informació als futurs universitaris i les seues famílies.\nContractació del servei de bar cafeteria de diversos centres docents públics de la província de València.\nV01-01/17, IES Enric Soler i Godes de Benifaió.\nDescripció de l’objecte: prestació del servei de bar cafeteria en els centres docents públics de la província de València. V01-01/17, IES Enric Soler i Godes de Benifaió (nre. alumnes: 310)\nI CONCURS DE FOTOGRAFIA DE LA NATURA IES ENRIC SOLER I GODES 2017\nI CONCURS DE FOTOGRAFIA DE LA NATURA IES ENRIC SOLER I GODES 2017.\nConcurs organitzat pels departaments de Biologia i Geologia i Educació Plàstica i Visual de l'IES Enric Soler i Godes amb la finalitat de fomentar l'observació de la naturalesa, afavorir l'apreciació de la bellesa de l'entorn, animar l'esperit científic alhora que l'artístic dels alumnes i demostrar que l'art i la ciència no són conceptes contraposats.\nEl lliurament de premis es realitzarà el dia 30 de maig a l'hora del pati.\nCampanya anem al teatre 2017 - "Miguel Hernández. Despues del odio. "\nEls alumnes de 3r,4t d'ESO, 1r i 2n de batxillerat han assistit al centre cultural Enric Valor a la representació teatral "Miguel Hernández. Despues del odio." de la companya Crit.\nUn acte organitzat per la regidoria d'educació i cultura de l'ajuntament de Benifaió en la "Campanya anem al teatre 2017".\nDesprés de l'obra els alumnes han participat en un col·loqui obert molt constructiu.\nMolí vell de Benifaió. Josep Marco\nAmb l'alumnat del e-twinning, hem conegut el molí vell de Benifaió. Josep Marco i la seua filla ens han ensenyat les instal.lacions del que va ser un molí fariner importantíssim.Els hem fet una entrevista en anglès, ens han parlat d'agricultura i ramaderia sostenibles, de recuperació de varietats autòctones, s'abelles, d'ecologia, de Slow Food...... Fins i tot hem fet torrò de cacau. Moltes gràcies, Josep. Segur que ens tornarem a vore.


Set centres europeus desenvolupen una plataforma virtual per ajudar a una selecció òptima i més precisa de tractaments oncològics | Vall d'Hebron Barcelona Hospital\nLa plataforma digital, que ja utilitza l’Hospital Universitari Vall d’Hebron, combina diferents mètodes bioinformàtics d'avantguarda i l’accés a múltiples bases de dades per interpretar la rellevància clínica de les alteracions moleculars observades en el tumor de cada pacient\nLa capacitat actual per perfilar les característiques moleculars dels tumors ha obert la porta a teràpies més efectives adaptades a la malaltia de cada pacient. Però això també ha suposat nous desafiaments per als equips mèdics, que han d'interpretar les alteracions moleculars detectades en el tumor del pacient i seleccionar el tractament més apropiat d'acord amb l'evidència científica més recent.\nPer ajudar en aquesta presa de decisions, el Karolinska Institute i SciLifeLab, juntament amb investigadors clínics de set centres europeus liderats pel Vall d'Hebron Institut d'Oncologia (VHIO) i agrupats sota el consorci Cancer Core Europe (CCE), han desenvolupat una nova tecnologia per interpretar el perfil genòmic dels tumors i informar sobre els tractaments més adequats en cada pacient.\nAquesta eina, que s’està fent servir a l’Hospital Universitari Vall d’Hebron, ha estat descrita recentment en un article a la revista Nature Medicine pel Dr. David Tamborero, investigador sènior al Karolinska Institute, i pel Dr. Rodrigo Dienstmann, investigador principal de l'Oncology Data Science Group del VHIO. "Amb aquesta eina el que busquem principalment és donar suport als clínics en un context en què el procés de la presa de decisions cada vegada és més complex i sovint requereix l'ús de bases de dades i eines computacionals que no són fàcilment accessibles per a tots", explica el Dr. Rodrigo Dienstmann.\nI és que, a mesura que el nombre de biomarcadors moleculars continua creixent, cada vegada és més necessari l'ús de noves tecnologies que facilitin la interpretació de dades genòmiques i l'intercanvi d'informació per donar suport a la planificació del tractament. Pensant en això, el Càncer Core Europe va desenvolupar el Molecular Tumor Board Portal, l'eina descrita a l'article pel Dr. Dienstmann i el Dr. Tamborero, una plataforma de suport a la decisió clínica que combina una varietat de mètodes bioinformàtics d'avantguarda per classificar la rellevància biològica de les variants genètiques i la seva accionabilitat clínica.\nActualment aquest Molecular Tumor Board Portal és utilitzat per una xarxa col·laborativa de set centres europeus integrals contra el càncer, entre els quals s'inclou el VHIO. El portal ha analitzat més de 500 pacients en el context de l'assaig Basket of Baskets (NCT03767075), un estudi de diversos braços per a pacients amb tumors definits d'acord amb les seves característiques genòmiques que no responen a les teràpies estàndard. "El portal automatitza la interpretació de les dades, la qual cosa elimina possibles errors deguts a processos manuals i proporciona una anàlisi sistemàtica basada en criteris clínics consensuats entre experts", explica el Dr. David Tamborero, que lidera aquest projecte. "L'ús d'aquesta plataforma també evita retards en el lliurament dels resultats, quelcom que pot ser crític per a pacients la condició dels quals pot deteriorar-se ràpidament", afegeix.\nEl portal proporciona el marc per compartir els resultats de manera segura en una aplicació web a través d'informes personalitzats que integren tota la informació molecular de cada pacient. Aquests informes són documents interactius rics en dades que es discuteixen durant reunions virtuals setmanals, en què representants d'equips multidisciplinaris de cada centre de la xarxa CCE defineixen les accions clíniques més indicades. "Des del punt de vista de l'oncòleg, el sistema ha canviat la nostra manera de treballar. Utilitzant el portal, tenim fàcil accés al coneixement més actualitzat sobre les mutacions del tumor rellevants per a cada pacient i podem discutir els casos amb experts dels set centres d'una manera veritablement col·laborativa", explica el Dr. Rodrigo Dienstmann.\nUna corba d'aprenentatge ràpida\nUn altre avantatge de la nova eina és que té una corba d'aprenentatge molt ràpida. El sistema presenta els resultats de manera completa i estructurada en una interfície interactiva per als oncòlegs, que necessiten prendre decisions clíniques amb molta confiança. El temps dedicat a discutir cada cas poques vegades excedeix uns minuts escassos, cosa que resulta clau per poder escalar l'ús d'aquestes dades a un gran nombre de pacients.\nCom a recursos per als investigadors fora de la xarxa del CCE, i en línia amb les polítiques de la recerca i el desenvolupament responsables, s'ha desenvolupat una versió d'accés obert a aquesta eina a https://mtbp.org. "Creiem que l'ús d’aquest portal en l'entorn clínic és clau per accelerar la translació de nous descobriments d'investigació a la rutina assistencial. El nostre objectiu és crear una plataforma d'oncologia digital que serveixi per avaluar nous biomarcadors de manera fiable per tal de millorar encara més la selecció de tractaments personalitzats i el desenvolupament d'assajos clínics", finalitza el Dr. Dienstmann.


Retorn a la pràctica de l'esport federat i professional\nDesprés de les instruccions fetes públiques avui pel Ministeri de Sanitat en un Ordre Ministerial sobre les condicions en què el món federat i professional podrà tornar a realitzar esport i activitat física, en una fase inicial, a partir d'aquest dilluns 4 de maig, en el marc del Plan para la transición hacia una nueva normalidad, la Secretaria General de l’Esport i de l’Activitat Física (SGEAF) exposa al sector esportiu català les mesures a seguir per dur a terme aquest retorn.\nImatge d'arxiu d'un partit de basquet.\nEls esportistes professionals i els que el Consejo Superior de Deportes qualifica d’alt nivell o d’interès nacional podran realitzar entrenaments de forma individual, a l’aire lliure, dins dels límits de província on resideixin, i sense limitació de durada i d’horaris. Els entrenaments no es podran fer en instal·lacions esportives, que han de romandre tancades. Els esportistes sí que podran accedir a espais naturals com el mar, rius o embassaments, entre d’altres, i podran usar els instruments esportius (raquetes, pilota, patins, etc.) i l’equipament necessari. L’entrenament s’haurà de fer mantenint sempre les mesures de distanciació social i higiene. La distància de seguretat interpersonal serà de dos metres, excepte en el cas de l’ús de les bicicletes, patins o eines similars, que serà de deu metres.\nEls esportistes que practiquin modalitats d’esport adaptat o paralímpiques podran entrenar-se amb l’acompanyament d’un altre esportista. En aquest cas, les distàncies de seguretat es reduiran però caldrà que ambdós utilitzin mascareta i que apliquin mesures per garantir la higiene personal i l’etiqueta respiratòria pertinent.\nEls entrenaments podran comptar amb la presència d’un entrenador, sempre que mantingui les mesures de distanciació social i higiene. Cada federació esportiva emetrà l’acreditació al seu esportista, que podrà ser la llicència o el certificat d’esportista d’alt nivell (DAN).\nEls esportistes de clubs que pertanyen a lligues professionals (Primera i Segona Divisió A de futbol, i lliga ACB de bàsquet) podran fer entrenaments de caràcter bàsic, és a dir, individual i individualitzat, realitzat en els centres d’entrenament dels clubs i adaptat a les necessitats de cada modalitat.\nL’activitat haurà de complir amb les mesures de distanciació social i higiene: distància de seguretat interpersonal d’un mínim de dos metres, rentat de mans i ús d’instal·lacions i proteccions sanitàries per als esportistes i el personal auxiliar.\nCada lliga professional emetrà l’acreditació als esportistes.\nArxivat a: ACTIVITAT FÍSICA ESPORT


SETMANA PER A LES PERSONES REFUGIADES - Espai Jove La Fontana\n17jun - 28Tot el diaSETMANA PER A LES PERSONES REFUGIADES(Tot el dia) Tipus d'activitat:Espectacles,Exposicions,Projeccions,Xerrades/Tallers\nLes guerres i altres males\nLes guerres i altres males condicions de vida obliguen a fugir a milions de persones de casa seva i, segons l’Alt Comissionat de les Nacions Unides per a les Persones Refugiades (ACNUR), enguany són més de 68’5 milions les persones que es troben desplaçades de casa seva arreu del món entre les quals 25’4 milions són refugiades a altres països que no són el seu d’origen. Aquesta és la xifra més alta mai registrada.\nEnguany, proposem un seguit d’activitats gratuïtes entre el 17 i el 28 de juny: exposicions, documentals, teatre, xerrades… Les pots conèixer totes aquí:\nTeatre-cabaret feminista: “Defensores dels DDHH a l’Amèrica Llatina”. Mostra del taller de creació col·lectiva per generar debat al voltant de la situació de les defensores d’Amèrica Llatina tot teixint ponts entre l’activisme al Sud i al Nord. Diumenge 16 a les 18 h. A càrrec de: Entrepobles.\nJoc de taula: “Fronteres invisibles”. Mostra la realitat en la que es troba una persona migrant quan arriba a l’Estat Espanyol. Ens permet pensar la situació burocràtica i social a la qual aquestes persones s’exposen. Dijous 20 a les 18 h. A càrrec de: EJLF + Punt infoJOVE de Gràcia.\nProjecció documental: “RefugiAt”. Reflexió de drets humans, cooperació i patrimoni intercultural. Entrevistes a Xavier Melloni i persones refugiades -o no- a Barcelona. Col.laboració de Migrastudium i Accem. Dimecres 19 a les 19 h. A càrrec de: Associació Textura de Cultura.\nTeatre: “Shana al País de les meravelles”. Inspirada en “Alícia al país de les meravelles” però amb una adolescent siriana refugiada com a protagonista. Dimecres 26 a les 19 h. A càrrec de: Gràcia Barri Obert amb estudiants de l’INS Ramon Berenguer IV.\nExposició: “Obre els ulls”. Recull de diferents situacions quotidianes viscudes per persones diverses. Les diferències entre les experiències de cada personatge mostren les diferents cares de la discriminació racista i les seves conseqüències a la vida diària de les persones. Del 17 al 28 de juny. A càrrec de: SOS Racisme.\n17 (Dilluns) - 28 (Divendres)


ES RACÓ DES PT - EL RINCÓN DEL PT: Materials educatius multimèdia fets a les illes !!\nMaterials educatius multimèdia fets a les illes !!\nDes de la plana de IEDUCA (Informàtica Educativa) de la nostra conselleria, un referent de recursos per a tots nosaltres, es va encetar, fa un temps, un concurs per presentar materials multimèdia fets pels mestres i professors/es de les illes.\nJa han començat a penjar-los en la plana citada (Clicau aquí).\nConvé donar-lis una "ulllada". Es poden deixar comentaris !!\nUna bona iniciativa que ens permetrà a tots disposar de materials fets aquí i contextualitzats a les nostres necessitats !!\nEnhorabona als responsables de la plana de IEDUCA per la idea i esperem que hi hagi més iniciatives així !!\n(Per cert des de aquest bloc també hem presentat un material, clicau aquí)\nEtiquetes de comentaris: Noves tecnologies


Pau Vallvé, Mazoni i Maria Vidal, entre els artistes del festival Altacústic 2017\nJay Lem'on, que actuarà al festival, ha mostrat un tast de la seva música durant la presentació de l'esdeveniment.\nFins a 13 agrupacions musicals actuaran en la quarta edició de l'esdeveniment, que tindrà lloc del 20 al 22 de juliol\nActualitzada 06/06/2017 a les 19:11\nUn total de tretze grups i bandes de música independent i emergents actuaran a la quarta edició del festival Altacústic d'Altafulla, que tindrà lloc a la Vila Closa, l'antic nucli medieval emmurallat del municipi, el 20, 21 i 22 de juliol. Pau Vallvé, Mazoni i Maia Vidal són alguns dels artistes que hi actuaran. A més d'aquests tres artistes, completen el cartell Jay Lem’on, Ariana Abecasis, David Philips, Donallop, Escarteen Sisters, Renaldo & Clara, Pistola, Casa Das Feras, Pavvla i The Prussians.\nEl festival ha estat presentat aquest dimarts. Un dels artistes, Jay Lem’on, ha participat en la presentació, on ha interpretat dues peces que sonaran en aquesta edició. Per la seva banda, el director artístic de l’Altacústic, Kike Colmenar, ha destacat la col·laboració amb la plataforma Gigmit, amb la qual «es van rebre més de 500 propostes musicals d’arreu d’Europa, de les quals se n’han escollit tres perquè actuïn a l’Altacústic».\nCom a novetat enguany, tal i com ha assenyalat la regidora de Cultura, Montse Castellarnau, «s’ha fet una redistribució dels escenaris que quedaran a la plaça del Pou, la plaça de l’Església i les escales de la Placeta», amb l’objectiu d’encabir l’increment de públic que s’ha produït al llarg de les anteriors edicions.\nL’horari dels concerts serà a partir de les 20h i seran gratuïts. El festival està organitzat per la regidoria de Cultura de l’Ajuntament d’Altafulla, compta amb el patrocini d’Estrella Damm, i la col·laboració de Gigmit i Illenc. El pressupost de la mostra és d’uns 15.000 euros. La programació completa del festival es pot consultar a través d'aquest enllaç.


Comunicat sobre la suspensió d'Abraham Kiptum\nComunicat sobre la suspensió d’Abraham Kiptum\nDavant la comunicació de la suspensió provisional, per part de l’Athletics Integrity Unit (AIU), del corredor kenià Abraham Kiptum per violació del passaport biològic, l’organització de la Mitja Marató Valencia Trinidad Alfonso EDP declara el següent:\nLa nostra organització està i sempre estarà en contra del dopatge i lluitarà contra el dopatge en qualsevol de les seues facetes. L’erradicació del dopatge és fonamental per a la supervivència i la credibilitat de l’esport i treballarem per aconseguir erradicar el dopatge.\nL’AIU no ha informat de quan es va detectar l’anomalia en el passaport biològic d’Abraham Kiptum, ni s’ha determinat des de quan se suspendran, si és el cas, els seus resultats esportius. Sí que sabem que, en qualsevol cas, no va donar positiu en les proves específiques antidopatge de la Mitja Marató Valencia Trinidad Alfonso EDP del passat 28 d’octubre, on l’atleta va fer una marca (58:18) que va ser ratificada per la IAAF després de les anàlisis antidopatge, entre altres requisits reglamentaris.\nEntrada prèviaAnterior Training for Valencia, la camiseta per a entrenar la Mitja Marató, Marató i 10K Valencia Trinidad Alfonso\nEntrada següentSegüent KLM renova com a aerolínia oficial de la Mitja Marató i Marató Valencia i ofereix vols amb descompte


Notícies de la realitat*: El Partit Comunista Britànic insta a la resistència davant l'ofensiva de la dreta anti-Corbyn\nrealitat* / Notícies de la realitat* / El Partit Comunista Britànic insta a la resistència davant l'ofensiva de la dreta anti-Corbyn\nEl triple assalt contra Jeremy Corbyn i contra la perspectiva d'un govern laborista d'esquerra ha de ser resistit pels activistes del moviment obrer i els sindicats, ha declarat el Partit Comunista Britànic.\nParlant al comitè polític del PC el dimecres a la tarda (13 de març), el membre alternatiu, Alex Gordon, va argumentar que el discurs principal de Corbyn a la ciutat de Coventry el febrer del 2018 havia provocat una resposta furiosa per part d'una coalició antisocialista de forces a la cua del "nou treball". El Partit Laborista Parlamentari i els mitjans de comunicació de masses.\n"Corbyn havia assenyalat amb raó que les directives sobre privatització de la UE i la competència en serveis públics, les ajudes estatals i les normes de contractació i la directiva dels treballadors aturats obstaculitzarien les polítiques laborals per donar suport a les indústries més punteres, aturar la marea de les privatitzacions i la subcontractació i evitar que els empresaris paguessin la remuneració i les condicions de l'import de la mà d'obra de les agències barates", va recordar l'expresident de la RMT al comitè polític.\nDesprés del discurs de Corbyn, es va generar llavors una contraofensiva de dretes per imposar una definició errònia de l'antisemitisme al partit laborista, per protegir els diputats laboristes de dretes contra els vots de deselecció i per atrapar al líder laborista cap al futur suport per a un segon referèndum de la UE.\nGordon va instar els activistes sindicalistes d'esquerra i els treballadors a "despertar-se" davant les maquinacions dels elements pro-poder, pro-UE i pro-OTAN del Partit Laborista orquestrats pel líder adjunt Tom Watson i els de la talla de Hilary Benn, Keir Starmer i Yvette Cooper.\nVa demanar un "repudi intransigent" de les acusacions que els treballadors de Corbyn són "institucionalment antisemites" i van advertir que el suport laborista per a un segon referèndum de la UE seria una "pèrdua de vots mortal".\nEls comunistes britànics van insistir que "la política de classe, de masses i antiimperialista" és la clau per derrotar el dret del treball, per guanyar un govern laboral d'esquerra i per implementar polítiques d'inversió pública, de renacionalització, de control de capital i una distribució substancialment justa de la riquesa.\nEn resposta als vots recents a la Cambra dels comuns, el comitè polític va reiterar l'opinió del Partit Comunista que Gran Bretanya hauria de deixar la UE sense demora el 29 de març, en els termes de l'OMC que reduirien els preus dels aliments importats, ajudarien els productors del Tercer Món i començarien a reduir el massiu dèficit comercial amb la UE. També va demanar el suport a les manifestacions de Londres i Cardiff d'aquest dissabte contra el racisme i en homenatge a Karl Marx el diumenge al cementiri de Highgate.


#joemquedoacasa – Coordinadora de Ball de Bastons de Catalunya\nEn aquesta pàgina, anirem fent un recull de tot allò que gira al voltant del Ball de Bastons i la seva relació amb la crisi sanitària vers el virus COVID-19 i que ha portat a la ciutadania a restar a casa confinada. Tant per indicar suspensions o ajornaments d’actes com per oferir-vos tot de propostes a fer a casa durant aquests dies. Recordem que per responsabilitat, #joemquedoacasa\nLA NOVA NORMALITAT DEL BALL DE BASTONS\nEL BALL DE BASTONS POT TORNAR A LA SEVA ACTIVITAT, tot complint amb les mesures adjuntes en el document pdf. d’aquest escrit.\nÉs imprescindible que llegim amb atenció el document en qüestió, resultat d’una feina en diferents direccions per tal d’assegurar un retorn del Ball de Bastons amb totes les garanties. EL NO COMPLIMENT D’ALGUNA D’AQUESTES MESURES POT IMPLICAR UNA RESPONSABILITAT LEGAL PER LA COLLA [EN ESPECIAL PER LA SEVA JUNTA] I PROVOCARÀ QUE L’ASSEGURADORA NO DONI COBERTURA A L’ENTITAT EN QÜESTIÓ.\nEsperem que el document sigui fàcil d’entendre però en cas contrari, estem a la vostra disposició per qualsevol consulta.\nPROPOSTES PER AQUESTS DIES:\nCOL·LABORACIÓ ENTRE EL BALL DE BASTONS I COLORS.CAT\nLa Coordinadora de Ball de Bastons de Catalunya signa un conveni de col·laboració amb Colors.cat per l’edició d’un llibre sobre els diferents grups i colles que promouen el Ball de Bastons en el territori català. La publicació està prevista per abans del Sant Jordi de l’any vinent amb la intenció que l’obra s’incorpori a moltes altres de cara a ser presentades al Congrés Internacional sobre Ball de Bastons previst per l’any 2021.\nCELEBREM PLEGADES EL DIA INTERNACIONAL DE LA DANSA AMB EL NOSTRE BALL DE BASTONS!\nEns han facilitat una cançó creada especialment per aquest moment, titulada Jo em quedo a casa, i ens han facilitat també una proposta de coreografia per ballar en parella. Aleshores, què volem fer? Voldríem que participéssiu tot gravant-vos fent la coreografia proposada o una altra que us vingui de gust [la podeu adaptar, canviar, fer un tros, etc.] però sempre amb la cançó que us facilitem. En funció de qui sigueu a casa, podeu fer la coreografia de forma individual, en parella, en grup de 4 [o més si sou més de 4 a casa] i si no teniu bastons, doncs endavant amb qualsevol objecte que s’assembli i que tingueu per casa.\nEl vídeo que feu, ens l’envieu a coordinadora@balldebastons.cat (també el podeu penjar a les xarxes socials i etiquetar-nos!) abans del diumenge 26 [inclòs]. Amb tot el que rebem, editarem un vídeo que compartirem el 29 d’abril per celebrar amb tothom el Dia Internacional de la Dansa i treure més d’un somriure de la gent que tant estimem!\nEns han fet arribar aquest poema per endolcir aquesta Diada de Sant Jordi diferent. Un poema titulat “Els Bastons no entenen de distàncies” que han fet des de Catalunya i Argentina. Esperem que us agradi i us ajudi a mantenir intactes els vostres somriures.\nGràcies i MOLT BONA DIADA DE SANT JORDI A TOTES ??\nMissatge de la Coordinadora de Ball de Bastons de Catalunya a tota la família bastonera\nPARTICIPA en el Concurs #JOEMQUEDOACASA\nUn concurs de dibuix i disseny sobre Ball de Bastons en el qual podrem participar des de casa. L’objectiu d’aquest concurs és la divulgació i difusió del Ball de Bastons a través de l’art i la seva corresponent expressió artística. Us adjuntem les bases del concurs i us preguem que feu arribar aquest document a totes les persones de les vostres colles i totes les persones que puguin estar interessades. Fem d’aquests dies, uns dies una mica més bastoners deixant volar la nostra imaginació i alliberant la nostra faceta més artística.\nACTES AFECTATS PEL COVID-19\n1) La Trobada Bastonera Infantil de Catalunya, prevista pel dissabte 18 d’abril a Esplugues de Llobregat, queda ajornada al 24 d’octubre.\n2) Els Concursos Educatius de Narració i Disseny queden ajornats [data a concretar].\n3) La Trobada d’Instituts Bastoners de Catalunya, prevista pel dimecres 29 d’abril a La Garriga, queda ajornada [data a concretar].\n4) La Trobada Nacional de Ball de Bastons de Catalunya, prevista pel dissabte 9 d’abril a L’Arboç, queda ajornada al 10 d’octubre.\nCOMUNICAT del 11.03.2020\nTrobades d’àmbit nacional per l’any 2020 [30.03.2020]


PA DE PESSIC | estovallesdepaper\n← SOPA DE PEIX\nJuliol 29, 2011 · 8:44 am\nEl pa de pessic és un dolç molt típic de Catalunya, sobretot per fer bases de pastissos i mones de Pasqua i un dels llocs on encara es manté molt viva aquesta tradició és a Vic, on a les pastisseries ocupa un lloc privilegiat ens els aparadors. Encara hi trobem establiments on les clares d’ou es munten amb vímet, com es feia antigament i no amb la clàssica batedora. D’aquí el seu gust i textura particular.\nL’origen del pa de pessic el trobem en les processons patronals on era tradició portar aquest dolç i repartir-lo entre els assistents. La gent no podia esperar al final i se l’anaven menjant pel camí a pessics, d’aquí el seu nom.\nBuscant per la xarxa he trobat una recepta que m’ha agradat, en ser de les poques que no feien servir cap tipus de llevat en la seva elaboració. De fet aquesta recerca m’ha fet descobrir un blog extraordinari Ma petite boulangerie, on hi ha exquisides receptes de pa i dolços.\n50g farina de rebosteria\n50g fècula de patata (puré de patates Maggi)\nSeparem els rovells de les clares i muntem les clares a punt de neu.\nEn un altre bol hi afegim els rovells amb el sucre ( ha de duplicar el seu volum).\nHi afegim a poc a poc la pell de llimona ratllada, la sal, la farina i el puré de patates i ho anem barrejant. Si tenim la peça de batre de la batedora quedarà més homogeni. Si es fa a mà costa una mica més perquè queda força espès.\nUn cop ben barrejat s’incorporen les clares amb moviment suaus i de baix cap a dalt.\nEs volca en un motllo d’uns 20 cm. de diàmetre untat amb mantega i es posa al forn a 180º durant mitja hora aproximadament.\nEl pa de pessic puja bastant al forn. Perquè no baixi deixem que es refredi a poc a poc deixant la porta del forn entreoberta uns 15 min. abans de treure’l del tot.\nPer decorar-lo hi podem escampar una mica de sucre fi pel damunt.\nOne response to “PA DE PESSIC”\nJuny 1, 2015 a les 9:06 am


Fet a Ripoll: 2014\nFet a Ripoll\nBenvinguts! Passeu! Passeu!\nComencem a verue llums penjades, aparadors plens de color i alegria... S'acosta Nadal! Animeu-vos a fer la vostra pròpia decoració de Nadal, us fareu més vostres aquestes festes tan familiars. I per donar la benvinguda a casa vostra, res millor que una corona. A veure si us animeu i m'envieu un munt de fotos del resultat!\nFil, agulla i tisores.\nUn bolígraf i un regle per marcar la roba.\nUna caixa de cartró. El tamany ideal és el de la caixa de baguettes del supermercat.\nTeles variades reciclades. Poden ser camises, pantalons, llençols, faldilles o vestits que ja no feu servir. Com més variats siguin els colors i estampats més atrevida quedarà la corona.\nPistola de silicona calenta (i silicona) i cola blanca.\nRetoladors o pintura vermella i negre.\nAlguns trossos de cinta i trapillo.\nAquest projecte constarà de dues parts: La corona pròpiament dita i un ren que col·locarem al centre de manera que el conjunt es vegi encara més nadalenc!\nComençarem per fer uns quants llaços per decorar la nostra corona. Si no heu fet mai un llaç, podeu seguir el pas a pas en aquest vídeo:\nSi no teniu màquina, es poden fer a mà sense problema, només cal passar un repunt a mà. Trigareu una mica més, però el resultat és el mateix. Jo els faig una mica diferents, crec que queden més divertits i per aqeust projecte resulten molt millors: no el farceixo si no que faig un llaç doble, amb una peça exterior més gran i una altra de més petita, fet que em permet més combinacions de colors i estampats. Podeu fer els llaços i la cinta central del mateix color o combinant robes, la vostra imaginació és el més important! Per cada llaç necessitarem una peça de 25x15, una altra de 20x10 i un trosset de cinta. En total necessitarem 20 llaços. Els llaços ha de quedar més o menys així:\nAra, procedirem a fer i muntar la corona. Agafem un tros de cartró i un plat fondo. Amb el plat de l'inrevés, dibuixarem la part interior de la corona i després una mica a ull a uns tres o quatre dits dibuixarem la línea exterior.\nRetallem dues peces iguals i les enganxem entre elles per donar més cos i consistència a la corona amb cola blanca o una pistola de silicona calente. Després, la forrarem amb un tros de roba. Feu servir el tros de corona que hem retallat com a plantilla aproximada per tallar la tela. Recordeu deixar un bon tros de marge per poder doblegar cap a l'interior i enganxar. Farem servir la pistola de silicona. El costat llis o fi serà la part posterior de la corona. El costat amb un acabat menys polit serà el davant. No patiu si no queda perfecte (que no hi quedarà) perquè hi enganxarem els llaços que hem fet per sobre.\nSeguidament, enganxem els llaços a la corona com més us agradin. De nou la vostra imaginació és el més important. Tornarem a fer servir la pistola de silicona. En el següent vídeo podeu veure un exemple de com enganxar els llaços. Aneu directament al minut 9 del vídeo.\nJa tenim la corona! Ara la rematarem amb un ren de cartró reciclat que li donarà el toc nadalenc final. La cosa serà més o menys així:\nLa plantilla original és de la pàgina "Good House Keeping", tot i que podeu segyuir les instruccions de Pequeocio, que estan en castellà. Resseguim les diferents parts de la plantilla en un tros de cartró, retallem i enganxem amb cola blanca seguint les instruccions de l'enllaç de Pequeocio. Per acabar, pintem el nas i els ulls i tallem un collar de trapillo. També podeu enganxar, si en teniu, uns botons negres com ulls i posar un cascabell al collar.\nFinalment, encaixem el nostre ren a la corona i fem una llaçada per poder penjar-la, si és que la volem penjada.\nEspero que us hagi agradat aquest projecte! Si teniu cap dubte, podeu preguntar als comentaris o al Facebook. Estaré encatnada de respondre. I si us animeu a fer-ne alguna, envieu-me fotos!!!!\nPublicat per Anna-Belén Avilés Ramos a 4:46\ndiumenge, 16 de novembre de 2014\nEn primer lloc, m'agradaria disculpar-me perquè m'he pres les vacances més llargues de la història. Certament aquest any els ripollesos hem gaudit poc de l'estiu, ha fet un temps horrorós, però a finals de setembre va començar a fer bon temps i amb ell va arribar la mandra, les migdiades i el munt d'altres excuses que em posava a mi mateixa per no escriure. Anna, això no es fa!!!\nI com sembla que finalment la tardor ha tret la poteta, que també li ha ben costat, i comença a fer fred i a ploure, jo també he decidit tornar a la rutina i ho faig amb un apunt ben de tardor. Avui vull compartir amb vosaltres el procés per fer codonyat casolà!La recepta (i la supervisió de tot el procés) li hem d'agrair a la Milagros Ramos (gràcies mare!).\nPer fer uns 3.5kg de codonyat necessitareu:\n4kg de codony\n800gr de sucre per cada kg de codony NET\nUn gotet de vi blanc (tamany got de vi, si em permeteu la redundància)\nEl codony és l'olorós fruit del codonyer. Es tracta d'una fruita de tardor massa dura i astringent per ser consumida directamet i que se sol confitar o utilitzar com aromatitzant per la roba. Si això últim us sona extrany, proveu a deixar un codony dins l'armari. Això ho vaig apendre de la Núria Riera en la nostra època universitària i la veritat és que la roba queda meravellosament perfumada.\nEl primer que heu de fer és pelar el codony i extreure'n el cor. Feu trossos del tamany aproximat d'una patata brava. Veureu que heu de desestimar bastant tros de polpa. És normal. Perquè us feu una idea aproximada, dels 4kg originals, en vam aconseguir gairebé 2,4kg de polpa neta llesta per coure.\nQuan tingueu la polpa feta a trossos, agafeu una bona olla i poseu a escalfar la meitat del sucre amb el got de vi blanc i remeneu una estona amb una cullera de fusta. Nosaltres sempre posem una mica menys de les quantitats recomanades de sucre a totes les receptes de reposteria, ja que no ens agraden les coses excessivament dolces i la veritat és que el codony es va daurar i va quallar perfectament.\nULL! Molt i molt IMPORTANT! Si sou cuiners d'aquests a qui agrada anar provant cada nou pas, si us plau no ho feu en aquesta recepta. El sucre és una substància que agafa temperatures altíssimes i us podeu fer una cremada molt greu.\nUn cop el vi hagi evaporat l'alcohol, uns cinc minuts, afegiu la polpa del codony i la resta de sucre i remeneu bé amb la cullera de fusta perquè es barregi tot correctament: la polpa, el sucre en cru i el sucre cuit en vi. Veureu que no és fàcil. De fet, noaltres vam tenir una víctima col·lateral.\nUns deu minuts després, l'aspecte que ha de tenir la polpa ensucrada és el de la fotografia següent. Veureu que la barreja entre l'acidesa de la polpa i el sucre va fent un almíbar i la barreja es pot remoure ara molt més fàcilment.\nUns quaranta minuts després, el codony i l'almíbar s'hauran daurat perfectament. És el moment de passar tot el conjunt per la batedora elèctrica fins que quedi tot perfectament triturat.Com més paciènci hi poseu, més fi serà el resultat, el punt va, òbviament, al vostre gust. Proveu a deixar una mica de polpa al marbre i veure si qualla quan es refreda. Hauria de ser una reacció gairebé instantània. Si no és així, podeu tornar a posar el codonyat ja triturat al foc uns minuts més.\nSi opteu per tornar al foc, aneu amb molt de compte ja que quan comenci a bullir, es faran unes bombolles enormes que esquitxen molt i que us poden fer greus cremades, ja que és un líquid molt dens amb molt alta concentració de sucre. A més a més, el codonyat es pot cremar i enganxar al fons de l'olla i deixar un mal regust al vostre codony. Tornar a bullir, tot i ser possible, no és la millor opció, és millor que sigueu pacients abans de retirar del foc i procedir a triturar.\nEl codonyat ja està llest per consumir. Podeu posar-lo en algun motllo per deixar-lo refredar, però no us estigueu d'agafar-ne una mica i saborejar-lo amb un bon formatge semi-curat!\nBONUS: Aquest plat pertany a una vaixella de més de 35 anys. No segueix la moda de l'aparença vintage, és vintage!\nPublicat per Anna-Belén Avilés Ramos a 7:39\nA la Mostra de Labors de l'Associació de Dones de Ripoll\nAvui tinc una notícia que espero que faci il·lusió a aquells que seguiu les meves històries. El proper dissabte 19 de juliol estaré a la Mostra de Labors de l'Associació de Dones de Ripoll. Enguany és la primera edició i estic molt i molt contenta que l'Aurora hagi pensat en mi i m'hagi convidat a participar-hi. Moltíssimes gràcies!!! La Mostra tindrà lloc a l'Espai Públic La Lira de Ripoll de 10 del matí a 8 del vespre. No-ripollesos que llegiu això, si no voleu venir-me a veure ho entendré, però heu de venir a veure aquest espai, una meravella d'arquitectura en ferro que honora el nostre passat, pesent i futur en el món de la indústria siderúrgica, que va rebre un Premi FAD l'any 2013 i que enguany representa el nostre país a la prestigiosa biennal d'arquitectura de Venècia.\nUs deixo també el cartells de la Mostra de Labors i dels tallers que farem algunes de les diferents expositores durant la tarda del dia 19.\nEls tallers tindran un preu unificat de 3€. Alguns especifiquen el material que cal portar. Jo us ensenyaré la tècnica per elaborar trenes de cinc caps o tiretes de trapillo. En el meu cas, no cal portar cap tipus de material, ja està inclòs al preu. Per aquell@s que no conegueu el trapillo, faré una petita introducció sobre aquest material, el seu origen i les prestacions que ofereix. L'objetiu és que marxeu del taller amb un collaret, una cinta pel cap o un cinturó infantil, que passem una bona estona junts i, qui sap, marxeu sabent una nova tècnica que podreu aplicar als cabells de les petites (i no tant petites) de la casa ;-)\nAl llarg de la setmana aniré penjant al facebook de Fet A Ripoll fotografies de les diferents artesanies que podreu trobar a la paradeta. Si no t'en vols perdre cap, fes-te seguidor de la pàgina aquí.\nPublicat per Anna-Belén Avilés Ramos a 11:00\ndiumenge, 13 de juliol de 2014\nAl casament dels més macos del món\nAhir va ser un dia molt especial per la família Avilés Ramos. L'Eli i en Germán es van casar!!! Va ser un dia magnífic, ells estaven guapíssims, ho vam passar genial i vam acumular un munt de records i anècdotes per per anar tirant una bona temporada.\nFoto: Anna Teixidó\nTenia ganes de fer alguna coseta que els nuvis poguessin recordar, així que em vaig animar i vaig preparar un photocall d'estar per casa que espero que els agradés i fes passar una bona estona als convidats! Fa unes setmaens, el meu amic Quim va trobar un marc que va pensar que em podia interessar. Era un marc de fusta de noguera molt i molt fosc, gairebé negre. Jo ràpidament vaig pensar a canvia-li una mica la cara per poder utilitzar-lo al casament de l'Eli i en Germán.\nPart posterior del marc\nDes de fa uns anys es veuen a tot arreu mobles i objectes de decoració amb un fals envellit conegut en el món de la decoració com French style o Shabby Chic que a mi m'encanta. Mirant per diferents llocs web vaig veure que es tractava de les diferents tècniques i aplicacions a partir de la pintura d'efecte guix, més coneguda com a Chalk Paint degut a que és la marca comercial més famosa. Aquest tipus de pintura té un efecte satinat, suau i sedós i com empolsinat. A més a més es tracta d'uan pintura acrílica i per tant la seva base és l'aigua, cosa que vol dir que no es tòxica i es pot rentar amb facilitat, tant dels pinzells com de les mans (sí, em taco moooolt les mans).\nSi no pots trobar pintura Chalk Paint d'Annie Sloan o et passa com a mí i t'agrada fer potis, te la pots fabricar tu mateix a casa. El resultat no és tan fantàstic si no és que estàs disposat a fer moltes capes i passar-te hores polint, però els ingredients són molt i molt accessibles i fàcils de trobar:\nGuix de pintor\nPerquè et facis una idea de les proporcions, has de posar el triple de pintura que de guix. Tingues en compte que parlo de pes i no de volum!!!! Primer has de posar el guix i una mica d'aigua calenta per desfer-lo. En aquest punt aniria bé tenir una batedora o unes varilles velles a les que no tinguis molt d'afecte. Si no en tens, paciència i a remenar, fins que el guix estigui ben dissolt, no hi trobis grumolls i la textura sigui el més fina i suau possible. Afegeix després la pintura i barreja-ho bé. Tingues en compte que el guix fa que la pintura s'assequi molt més ràpidament així que és millor que facis poca barreja i vagis repetint més que no pas que et sobri perquè es farà malbé de seguida. Sempre pots conservar-la d'un dia per l'altre posant damunt una bona capa d'aigua que aïlli la pintura de l'aire, però és una solució a curt termini que en qualsevol cas no et servirà per conservar la barreja.\nPer millorar l'acabat, hauràs de fer-te amb uns quants fulls de paper de vidre i polir ben polida la superfície. Pensa que amb el paper de vidre és fàcil que et surti el color que hi ha a sota. Aquest efecte és molt apreciat en els objectes Shabby Chic i a més és una conseqüència d'aquest tipus de material que et permet jugar amb capes de diferents tons o intensitats o fins i tot de diferents colors. Tot depèn de la teva inspiració i dels riscos que estiguis disposat a assumir. El resultat és fantàstic!\nDetall del color anterior extret gràcies al paper de vidre\nJo vaig fer una primera capa amb color blanc, la vaig deixar aixugar bé i vaig fer una segona capa afegint una mica més de pintura acrílica d'efecte daurat, or vell i coure a la barreja original. Quan tot estava ben sec, vaig procedir a treballar-ho tot bé amb el paper de vidre.\nFinalment, vaig treballar bé les curves i relleus a pinzell semi-sec amb els tres tons d'efecte daurat, or vell i coure. El resultat final a mi em va encantar. Espero que a tu també, que t'animis a donar un aspecte nou i diferent a algun objecte de casa, m'ho expliquis als comentaris i m'enviïs una foto ja sigui al meu correu elctrònic o a la pàgina de facebook.\nBonus track: A la cosinada Avilés també li va agradar el resultat ;-) Sou guapíssims!!!!\nFoto: Clàudia Aviles\nPublicat per Anna-Belén Avilés Ramos a 8:31\nLàmpares (i casa) noves.\nSegurament penseu, amb tota la raó del món, que us tinc abandonats, però és que des del meu últim article, el 4 de maig, han passat moltes coses a la meva vida. Tres dies després, el meu sogre va tenir una angina de pit. Passat l'ensurt inicial, vam haver d'estar deu dies a l'hospital per fer proves i, en tornant d'això, ens va sortir l'oportunitat de mudar-nos a un pis més gran, més nou i AMB TERRASSA!!! Us podeu imaginar el què aquest fet ha comportat...\nTots els pisos on hem viscut fins ara tenien ulls de bou, de manera que mai hem hagut de preocupar-nos per comprar làmpares. Abans que en Jordi algú em digui que en català correcte s'ha de dir "làmpades", deixo escrit aquí que en sóc conscient i que m'hi nego.\nQui conegui una mica el món de la decoració, sabrà com de car pot ser posar totes les làmpares d'un pis, però amb una mica de feina i imaginació es poden fer coses molt i molt maques. Fa temps vaig veure unes làmpares fetes a partir de garrafes de vi a granel i en aquell mateix moment vaig decidir que si mai tenia un pis amb làmpares, aquestes presidirien el meu menjador. Les que vaig veure decoraven el restaurant Can Guetes de la Fundació MAP a Ripoll. El meu bon amic Joaquim Merino, em va ajudar a fer-les, encarregant-se de la part més compromesa, tallar el vidre, mentre jo em vaig encarregar de la part elèctrica.\nUna garrafa de quatre litres de vi. Jo les he comprat a Vins Guillamet de Ripoll.\nFil de cotó tipus Natura XL.Amb un parell de metres ja en tindreu prou.\nAlcohol per cremar o metílic.\nUna olla gran amb aigua freda i glaçons.\nFil elèctric de 2x1mm. He escollit cable de planxa ja que està cobert de fil teixit i li dona un aire més vintage apropiadíssim. Amb uns 65 o 70cm en teniu prou si voleu que us quedi a l'alçada d'una làmpara normal.\nPortalàmpares de rosca gran. Millor si té rosca exterior i volandera per pantalla.\nRegleta per empalmar cable de 4 o 6mm.\nTisores amb pelacables.\nTornavís d'estrella petit.\nSi l'electricitat us fa respecte, es poden adquirir kits ja muntats, però haureu de renunciar al fil de cotó, són kits de manguera plàstica. A canvi, podreu triar color: blanc o negre.\nLa part més compromesa, com deia, és tallar la base de la garrafa. Heu de posar el fil de cotó a remullar un minut en un got-plat-tassa ple d'alcohol fins que quedi ben amarat. Immediatament, lligueu el fil al voltant de la base de la garrafa aproximadament allà on volgueu el tall.\nTot seguit enceneu el fil. Veureu que fa una flama blavosa, això vol dir que el que està cremant és l'alcohol. Quan la flama ja no tingui aquest color voldrà dir que l'alcohol s'ha evaporat. Rapidíssimament (això és molt i molt important) poseu la garrafa a l'aigua freda i bufeu ben fort pel coll. Si tot ha anat com ha d'anar, el cul de la garrafa baixarà i ja la tindreu tallada.\nAixò és més fàcil de dir que de fer. Heu de tenir en compte que aquestes garrafes tenen un vidre molt i molt gruixut i no totes es poden tallar. El tall resultant no és ni recte ni net i ni tan sols es tallen ben bé on nosaltres voldríem. Per mí, forma part de l'encant de les làmpares i és el que les fa úniques. A més a més, sovint presenten bombolles d'aire que poden provocar que el vidre s'obri en vertical o que la garrafa es trenqui.\nUn cop tallada la garrafa, només haureu de muntar el portalàmpares, el cable i el floró. Bufar i fer ampolles (xist!) ;-b\nEl meu nou menjador\nSi no veieu clares les instruccions o us tiren enrera les dificultats tècniques però us agradaria tenir una làmpara com aquesta, en Quim i jo en prepararem unes quantes per la paradeta que tindré a la Mostra d'Artesania que està preparant l'Associació de Dones de Ripoll el proper 19 de Juliol.\nBonus track: Si heu de fer una mudança, primer munteu les estanteries de metre i mig i després les làmpares. Així us estalviareu disgustos.\nPublicat per Anna-Belén Avilés Ramos a 12:39\nUna bossa per la mare\nAvui és el Dia de la Mare! Certament cal un dia per reconèixer la tasca feta per elles, dones compromeses amb la nostra educació, companyes, amigues, conselleres, coixins de llàgrimes... Sempre es diu que aquest tipus de celebracions són invents dels centres comercials, però amb pocs diners i una mica de temps es pot fer un regal que de ben segur la vostra mare apreciarà més que qualsevol objecte impersonal perquè l'haureu fet vosaltres pensant en ella.\nJo aquest any m'he decantat per regalar-li a la mare una Tote Bag o bossa de tela. Diverses tendències estan afavorint el retorn a la tradicional bossa de roba per anar a la compra com la consciència ecològica pel malbaratament de plàstic o el fet que les bosses de plàstic ja no siguin gratuïtes.\nA la xarxa s'hi poden trobar centenars de tutorials per fer la vostra bossa i personalitzar-la al gust. Després de mirar-ne uns quants i de pensar què volia fer exactament, em vaig decantar per una cosa una mica més elaborada. M'explico: el concepte és el d'una Tote Bag, és a dir, una gran bossa rectangular de tela amb dues nanses, una a cada costat de la bossa, però també volia que es pogués fer servir també com a bossa de mà. Per donar-li aquest component més de complement que no pas de bossa de la compra li he posat un folre, un sistema de tancament, una butxaca interior i unes cantonades a la base que li donessin forma.\nEm vaig decantar per fer una bossa de loneta. La loneta és un tipus de tela de base de cotó, tot i que acutalment a la majoria de teles es combina amb polièster. És una tela dura i molt resistent al frec, al sol i a l'aigua i per tant la trobem sovint en calçat lleuger i complements per anar a la platja i no s'utilitza per a la confecció de roba. A nivell de l'entramat, es desfila molt fàcilment, de manera que cal rematar cada tall amb un repunt en ziga-zaga. Vaig combinar base i nanses estampades amb una peça central en negre per contrastar.\nCantonades i repunt en ziga-zaga\nPer l'interior, he utilitzat una tela gris i hi he afegit uan butxaca en la tela estampada de cotó que vaig utilitzar pel vestit de l'Eva. Mai sobra res, mai es llença res! ;-)\nCombinant les mateixes teles he fet una peça per tancar la bossa per la part superior en forma de fletxa. La cara vista és estampada i la inferior és gris. La peça és simètrica i hi he fet un trau a cada punta per poder tancar la bossa amb botons. El fet de fer-la simètrica, respon al meu interès de no marcar quina part és la devantera i quina la posterior i deixar això a gust de la meva mare. Per cosir el botó he utilitzat un fil mouliné beix, de manera que el botó és negre com la loneta i l'estampat de la tanca i el fil és beix com el fons d'aquesta.\nI aquest és el resultat final. Espero poder-vos posar una foto de la Milagros portant el seu regal.\n¡Un besazo Mare! ¡Te quiero!\nPublicat per Anna-Belén Avilés Ramos a 6:34\nConseqüències de Sant Jordi\nEl passat dimecres va ser la Diada de Sant Jordi! Aquest és un dels meus dies preferits de l'any. Els carrers plens de persones carregades de llibres o triant i remenant a les parades, pensant en què li agradarà al destinatari del regal... Regalar m'encanta i regalar llibres, encara més!\nAquest any hem muntat paradeta de l'Escola Futbol Sala Ripoll i hi hem venut unes roses molt especials, ben dolces i fetes a mà per una servidora. Estic molt i molt contenta amb el resultat. De les gairebé 170 que vaig fer, a les 18:00h ja no m'en quedava cap! M'alegro per les finances del club, a 0.50€ per rosa, n'hem tret prou per pagar un arbitratge, que bona falta ens fa. Però m'alegro més per mi, que vaig poder recollir la paradeta i anar a viure la diada!\nToxo, llengua de gat i regalèssia, nyam-nyam\nAmb en Jordi també vam tenir la nostra ració de Sant Jordi. Aquest any el meu amor va alimentar el monstre que porto dins:\nLa "vena freak" amb dos còmics divertidíssims: Darth Vader y su hijo i Darth Vader y su princesita. Veure a Darth Vader intentant educar a un nen i a una adolescent no es paga amb diners.\nLa "vena manetes" amb un totxo de tècniques de costura ple de fotos meravelloses de les que en trauré un bon munt de projectes i acabats.\nI per acabar-ho d'arrodonir, una bona amiga en va parlar de Tèxtils Colomer, un magatzem de venda de roba a metres a Les Masies de Roda i aquest matí hi hem anat amb la meva cunyada, que és una enamorada del patchwork. La veritat és que és espectacularment gran, hi ha moltíssima varietat de géneres, colors, estampats i bons preus. M'he animat i hi he comprat tres talls de 0.5x1.40m de roba de cotó per patchwork per fer una reinterpretació d'un dels dissenys que he vist al meu llibre de costura. I tots tres per només 13.50€! Convinats amb una tela gris que ja tinc a casa, crec que pot quedar una cosa preciosa.\nLa matèria prima\nJa us aniré informant dels progressos!\nPublicat per Anna-Belén Avilés Ramos a 5:53\nUn vestidet (i uns peücs) per l'Eva\nSembla que aquests últims dies ha arribat la primavera! Com a bona ripollesa, sé com d'important és aprofitar aquests dies de sol, d'aquí a res tenim aquí el núbol de Sant Eudald i cal amortitzar les samarretes més fresques i els cardigans perquè les plujes i el mal temps treuran cap segur durant la primera quinzena de maig.\nDes que vaig rebre la meva joguina nova he anat fent cosetes per agafar pràctica i perdre-li al por a la màquina de cosir. Ja us vaig explicar com havia après a sargir uns texans. També l'he fet servir per fer moneders com el del sorteig dels 100 seguidors a Facebook, algun targeter i la que fins ara és l'estrella de "Personalitzar i (re)estrenar que tinc pendent de presentar-vos. Però volia enfrontar-me a alguna cosa "més gran" i l'excusa perfecta em va arribar via família política.\nA finals de desembre, una cosina d'en Jordi va tenir el seu segon fill. En aquest cas era una nena, l'Eva. Encara no hem tingut ocasió de conèixer-la, així que quan la mava sogra em va comentar que a finals d'aquesta setmana venien a casa de la tieta d'en Jordi vaig pensar que havia arribat el moment d'afrontar un repte més complex.\nJa us he parlat alguna vegada del blog de la Marta Cárdenas ohmotherminediy.com. Allà hi podem trobar tutorials complerts en vídeo, molt pràctics i recomanables per les que estem començant. Massa sovint en alguns blogs, es donen per suposats coneixements als que no totes hem arribat i acabes cosint i descosint vàries vegades fins que no aconsegueixes el resultat desitjat. En aquest cas em vaig decantar per un vestidet estiuenc de tall mariner. Podeu trobar el tutorial i els patrons aquí.\nDissabte passat em vaig dirigir a la botiga de Ribas y Casals de Santa Coloma de Gramanet per triar la tela que havia de fer servir. Vaig escollir una tela de fons beig amb un estampat de floretes en color negre amb un cert aire vintage molt adequat pel model de vestit que volia fer.\nEs tracta d'un teixit de cotó per patchwork amb una caiguda preciosa i molt fresc per l'estiu. La tela per fer el coll ja la tenia a casa, d'una comanda anterior a Confección Saymi. També em vaig fer amb una irresistible capseta de sabons per marcar de Tailor's Chalk. Ara ja sóc tota una professional ;-b\nCompletava el material necessari amb uns botons negres clàssics però preciosos que vaig adquirir a Tendals Caballol. També vaig comprar un cabdell de fil Natura de DMC dels que tant m'agrada per fer uns peücs a joc amb la sola beig i el cos del peüc negre. Amb tot el material a les mans i unes quantes hores de feina després vaig haver marcat, tallat, muntat, planxat, cosit, tornat a planxar, rematat, cosit botons i fet els traus al vestidet de l'Eva. Aquí teniu el resultat. Espero que us agradi i, sobretot, que li agradi a l'Eva (o a l'Aurora, que és qui li ha de posar).\nQuè us sembla? Estic bastant satisfeta per ser el primer vestidet que faig. A més, com sempre dic, m'encanta poder dir que amb ell va el temps que he dedicat a buscar, triar i fer. És un regal personal!\nPublicat per Anna-Belén Avilés Ramos a 12:32\ndijous, 10 d’abril de 2014\nPersonalitzar i (re)strenar II\nDilluns a pimera hora vaig complir la meva part del tracte i vaig anar a fer el sorteig del moneder que us havia proposat per arribar als 100 seguidors de "Fet a Ripoll" a facebook. Estic molt i molt contenta ja que 45 pesones van voler participar al sorteig. La web Sortea2 va fer el sorteig per mi i l'afortunada va ser:\nVanessa Martínez Seijas\nGràcies a tots i totes per participar. Animeu a altres persones a fer-se seguidores de "Fet a Ripoll" a facebook i quan arribem als 200 seguidors us donaré una altra sorpreseta ;-)\nPerò com heu deduït pel títol, avui seguirem parlant de les modificacions que podem fer a la nostra roba. Les samarretes més bàsiques es poden convertir en una peça única amb una mica d'imaginació, una mica de temps i una mica de traça.\nA totes les botigues de complements i bijuteria fa temps que s'hi poden trobar els collarets tipus pitet. En aquest cas, tenint aquests collarets com a referent i amb una mica de trapillo sobrant d'una altra història he modificat una samarreta molt molt bàsica de Decathlon (la típica per portar sota camises o jerseys) en una samarreta marinera per convinar amb uns texans. Com el material de què disposava era de ratlles blanques i blaves, he completat amb un nus pla a la part central del collaret.\nAmb la tècnica d'aplicacions de patchwork també podem personalitzar la nostra roba i el temps que hi dedicarem només dependrà de la complexitat del motiu triat. A més a més, les aplicacions permeten utilitzar tots aquells retalls que han anat quedant arraconats i que no serveixen per coses més grans com moneders, bosses de mà, etc. Res es pot deixar perdre. Cal aprofitat i reciclar!!\nTenia una samarrreta amb un preciós escot i unes mànigues abotonades molt originals, però la samarreta era totalment llisa i negra. Per fixar la tela de les aplicacions podeu utilitzar agulles de cap o adhesiu tèxtil de doble cara. La segona opció és la millor quan has de fixar trossos de tela molt petits i que no es poden moure com són els motius complexos, però heu de tenir en compte dues coses molt importants:\nHeu de procedir a fer la costura de reforç immediatament ja que l'adhesiu per adherència molt ràpidament.\nÉs una opció poc recomanable si el material sobre el que heu d'aplicar és molt prim, ja que us quedarà rígid i perdrà elasticitat i caiguda. Això, evidentment, no influeix si el que esteu fent és un quadre de patchwork.\nSi el lloc i posicions exactes on col·locar els elements és poc important (com en el cas dels globus de la meva samarreta) us recomano que us decanteu per les agulles de cap.\nPer fer la costura que fixi els motius definitivament podeu optar també per dos opcions:\nCosir a màquina tot el voltant amb una costura en ziga-zaga amb la puntada curta i junta. Cal una certa perícia amb la màquina si no sou usuaris habituals ja que caldrà fer canvis de direcció i línies curves que no són fàcils si acabeu de començar amb la màquina.\nPuntada a mà amb punt feston. Algunes màquines disposen de punts d'aquest tipus, la meva no. Per mi, les aplicacions queden millor així que amb ziga-zaga, però suposo que és una qüestió de gust personal.\nEspero que us agradin aquestes idees. Si feu alguna coseta m'encantarà que m'ho ensenyeu!\nPublicat per Anna-Belén Avilés Ramos a 2:53\n100 seguidors! Gràcies a tots!\nAvui la pàgina de facebook d'aquest petit bloc ha arribat als 100 seguidors! Em fa molta i molta il·lusió pensar que hi ha 100 persones a qui els interessa el meu projecte!\nI per celebrar-ho faré un petit sorteig entre totes les persones que segueixin la pàgina de facebook i cliquin "M'agrada" a la publicació que parla d'aquest sorteig abans de diumenge dia 6 d'abril a les 24h.\nUs deixo la pàgina perque us feu seguidors aquí. Només heu de buscar la publicació sobre el sorteig i clicar "M'agrada".\nAquest és el moneder de regal!\nPublicat per Anna-Belén Avilés Ramos a 8:26\nPersonalitzar i (re)estrenar I\nAprendre a cosir no només fomenta la teva (la meva) autonomia. Fa un mes us vaig ensenyar com havia recuperat uns texans gastats en aquest apunt. Però la costura més bàsica també et (em) permet treure la meva vessant més creativa.\nPots donar una segona vida a aquelles peces de roba que ja no et poses aprofitant-ne els materials o alguna de les parts (botons o cremalleres en el cas de camises i pantalos o folres, tanques i nanses de bosses de ma, motxilles,etc.). Aconseguiu una bona caixa i guardeu-ho tot. Segur que en algun moment us farà utilitat! I si més no, amb molt poca inversió com per exemple uns fils per brodar o un tros de cinta al bies, podeu personalitzar algunes peces de fons d'armari senzilles (i econòmiques) i convertir-les en peces amb el vostre toc personal i no correreu el perill d'entrar a la feina de bon matí i veure algú vestit igual que vosaltres.\nEls brodats en general i el punt de creu en particular és una bona manera de personalitzar la teva roba. Ja fa temps que els brodats van sortir dels llençols i les tovalloles per conquerir bosses, camises, butxaques de texans, samarretes etc. i que es van superar les flors i les inicials completades ara amb els motius més variats. A més a més, hi ha un munt d'eines informàtiques (en línea o per instalar a l'ordinador) que et permeten convertir en patrons de punt de creu les imatges que més t'agradin.\nAixí va ser com vaig fer la samarreta que li vaig regalar a en Jordi pel seu aniversari. És un fan dels Transformers, així que vaig pujar a una de les webs que transformen una imatge del logo dels Autobots en un patró de punt de creu. En aquest cas amb una aplciació en línea en vaig tenir prou ja que només necessitava l'esquema ja que el logotip dels Autobots té un sol color. Per imatges més compelxes necessitarás algun dels programas que hi ha al mercat que et tornen esquemes per punts amb llegendes de colors de les marques més habituals. Podeu trobar un resum de les principals aplicacions aquí. Els programes són versions de prova o bé amb utilitats capades o bé amb dies d'us gratuït , si no heu de fer un ús professional, en tindrás prou amb instal·lar/desinstal·lar en el moment que necessitis l'eina\nAmb fils "Blanc" i "666" (vermell) de mouliné de la marca DMCvaig brodar la imatge que ell volia sobre el cor, com si fos un escut d'un equip de futbol.\nAquí teniu el resultat\nEn els propers dies aniré fent apunts amb les diferents tècniques de modificació i personalització bàsiques. Espero que t'agradin. Anima't a comentar!!\nPublicat per Anna-Belén Avilés Ramos a 9:46\ndijous, 13 de març de 2014\nUns peücs per la Mia\nDesprés de la feinada del Carnestoltes, recupero la rutina! La nostra disfressa no estava a l'alçada del concurs (ja veureu l'any que ve...), però no em puc estar de deixar-vos un enllaç a la galeria de fotos de elripolles.info. Va ser espectacular!!! Felicitar a la colla dels Amics del Malta. Aquest any us heu superat!!\nAquesta setmana he fet uns peücs per la filla d'un amic, la Mia. Una molt molt forta abraçada pels seus pares, en Jordi i la Núria.\nEs tracta d'un model una mica diferent del que estem acostumats a veure, ja que imita el calçat esportiu. Té sola, cos amb llengüeta i cordills. El patró del que vaig partir el podeu trobar al blog de la Marta Cárdenas, ohmotherminediy.com, però hi vaig fer algunes modificacions:\nHe començat amb 40 punts i no amb els 46 que proposa el patró ja que em semblava massa gran.\nHe pujat vuit voltes i no les deu que proposa el patró pel mateix fet.\nHe pujat la llengüeta fins que m'han quedat 14 punts per banda i no 15, compensant així una mica el fet d'haver muntat menys punts i aconseguint que la boca del peüc quedi més estreta.\nHe tancat el cos a partir del segon punt per donar-li forma a la part del darrera.\nHe triat dos cabdells de fil de la col·lecció Natura de DMC que he comprat a Tendals Caballol i unes agulles de 2.5mm heredades de la meva mare. Es tracta d'uns cabdells de la màxima qualitat, 100% cotó, perfecte per la roba de nadó ja que és una fibra natural, és més fresc que la llana (ja arriba la primavera!) i, a més a més, suporta molt bé les rentades. I el preu, perfecte, 4€ amb poc cada cabdell. Totalment competitiu amb les webs més comunes, sense comptar que me'ls he emportat "posats", és a dir, sense haver d'esperar tres dies a que m'arribessin, m'he estalviat despeses d'enviament i, a més a més, he acumulat un 5% de l'import gastat en la meva targeta client. Què més puc demanar? Com us deia en aquest apunt, quan compres al costat de casa, tot són avantatges!\nAmb el color beix, he fet la part de la sola mentre amb el turquesa he fet el cos del peüc. PEr començar, 40 punts. A partir d'aquí, 16 augments repartits de manera regular.\n10 voltes i 16 augments després ja tenia els 56 punts necessaris per donar la sola per acabada. Per diferenciar bé la sola del cos del peüc, fins ara havia teixit totes les voltes amb punt de dret. A partir d'aquest moment, a més de canviar el color, vaig teixir amb punt jersey, una volta del dret i una altra del revés.\nDesprés de fer les vuit voltes del cos del peüc, comencen les reduccions del centre per formar la llengüeta del peüc.\nI aquí teniu el resultat:\nI, finalment, un petit detall per personalitzar-los:\nSi vols fer un obsequi especial per un naixement, pensa en la possiblitat de fer alguna cosa per tu mateix. Estaràs regalant també el temps que has dedicat a fer-lo. I si t'ha agradat el que has vist però no et veus amb cor de fer-ho tu sol, posa't en contacte amb mi.\nPublicat per Anna-Belén Avilés Ramos a 7:38\nRecuperar uns texans gastats\nJa tinc aquí la Matrimatic Jubilee 4 que vam comprar a mitges amb la meva mare. Encara estic aprenent-ne les funcions, com s'utilitzen els diferents peus, quina tensió de fil va amb cada tipus de teixit... però també vaig fent cosetes, projectes senzills dels que veure un resultat més o menys ràpid i que em serveixin per auto-convèncer-me que això se'm donarà bé i que no he llençat els diners.\nEn la meva recerca per la xarxa he trobat el canal del Youtube de Sylvia Santiváñez o Chita Lou, que inclou entre moltes altres coses un curs de costura a màquina des de nivell Zero patetero que m'està sent molt útil per poder treure a la màquina el màxim rendiment. I el primer projecte que he posat en pràctica és el de sargir uns texans.\nTenia uns texans que se m'havien foradat entre les cuixes degut al frec. Els vaig guardar amb la intenció de fer servir la tela texana per algun projecte, però en veure als vídeos de la Sylvia la naturalitat amb que fa i explica les coses vaig pensar que jo també ho podia fer!!\nEls pantalons abans de començar\nCom podeu veure, tenien un bon foradot! Es tractava d'un esparrec d'uns 8x3cm aproximadament. Seguint els consells del vídeo, vaig deixar els fils de la trencadissa original que estiguessin sencers, és a dir, que no s'haguessin partit i vaig triar un tros de tela per posar per la part interior dels pantalons.\nCom podeu veure, la tela texana que tenia disponible és molt més fosca, de manera que vaig optar per posar-la al revés, encarant les dues cares interiors de la tela. Ara tocava embastar!\nAgulles de cap, que res no es mogui!\nPrimer, vaig fixar amb un repunt tot al voltant del forat per poder treure les agulles de cap i que el pedaç quedés ben fixat. A partir d'aquí, un parell de costures en diagonal i en ziga-zaga (sento el nivell lamentable del xist, però no ho he pogut evitar...)\nAquí teniu "la bitxa"\nUn cop ben fixat el pedaç, vaig treure l'envast abans de procedir a la part de sargit estrictament parlant.\nÉs important que tingueu en compte de no fer un pedaç gaire més gran que el forat a tractar i passar la costura a prop del límit del pedaç, ja que s'haurà de fer avançar i retrocedir la zona un bon munt de vegades abans de donar la feina per finalitzada i el pedaç es podria doblar i acabar cosint per sobre. I descosir no és gens divertit...\nI a partir d'aquí, 15 minuts d'avançar i retrocedir per damunt del forat!\nCom el forat era a la cara interna dels pantalons i no s'apreciarà i de fet també m'interessava que poguessiu veure el resultat, vaig triar un color de fil força més fosc que els pantalons. La palanca de costura marxa enrera em va facilitar molt la feina. Si hagués hagur de girar del tot els pantalons cada vegada que canviava de sentit, em sembla que encara hi seria...\nEn resum, uns 45 minuts de feina per recuperar uns pantalons que en el seu moment m'havien costat 39€. Si tenim en compte que jo vaig pagar la meitat del cost de la màquina de cosir, ja n'he amortitzat més de la meitat! Però el que més m'ha agradat és sentir-me autònoma i haver recuperat una peça de roba que m'encantava i que ja donava per perduda. #OleJo!!!!\nM'agradaria dedicar aquest post a la meva àvia, que m'havia sargit roba tota la meva vida: allí donde estés, iaia ¡esto es para ti!\nBonus track: l'Azrael quan va descobrir la caixa fotogràfica home-made en la que he fet les fotos que acompanyen el post.\nGats i caixes. Tot un món\nPublicat per Anna-Belén Avilés Ramos a 2:07\nAnna-Belén Avilés Ramos\nA la Mostra de Labors de l'Associació de Dones de ...\nTema Picture Window. Imatges del tema creades per Jason Morrow. Amb la tecnologia de Blogger.


Sergi Aragonès: "No vaig tenir massa dubtes per fitxar pel Reus" | Canal Reus TV\nSergi Aragonès: "No vaig tenir massa dubtes per fitxar pel Reus"\n12:00 - 18 gener 2022\nLa nova incorporació del Reus Deportiu va passar pel plató del Cercle Central, on va parlar del seu debut aquest diumenge passat contra l'Igualada i de la seva incorporació pel conjunt roig-i-negre.\nEls primers minuts de Sergi Aragonès al Palau d'Esports van ser productius i dignes d'un debut somiat, tal com va expressar el mateix jugador al Cercle Central de Canal Reus. Els dos gols del de Sant Sadurní certifiquen la gran incorporació d'un defensa amb capacitat ofensiva, que des del primer minut ha demostrat un rendiment immediat.\nEl fins fa unes setmanes jugador del Benfica assegura que "va arribar un moment en què ens vam plantejar una sortida per poder disposar de minuts i tenir protagonisme a un altre lloc", explicant que "va arribar l'oferta del Reus i no vaig tenir massa dubtes. A la que vaig poder, es va materialitzar ràpidament".\nAmb el desig de guanyar títols\nEl 6 roig-i-negre espera portar alegries durant la seva estada al Palau d'Esports, i desitja aixecar algun títol aquest mateix curs. Diu que el primer pas per guanyar títols és "poder-los disputar", i que el Reus "està en aquesta fase". "S'ha de tenir l'oportunitat i l'ambició", subratllant que sempre hi ha una possibilitat de victòria i que, quan hi és, "s'hi ha d'anar amb tot".\nAragonès vol continuar demostrant els motius del seu fitxatge aquest diumenge, quan el Reus visitarà la pista del Palafrugell.\nsergi aragonès hoquei patins Reus Deportiu Virginias\n16.01 per Joel Gomis Cos


ACN/ Roger Segura El Montmell 17-03-2021 19:12 Lectures 573\nCaptura de pantalla de la declaració de Joaquín, un dels acusats del crim del Montmell, a l'Audiència de Tarragona el 17 de març de 2021. ACN\nJoaquín, un dels acusats del crim del Montmell, ha negat tenir res a veure en la desaparició i mort del seu cunyat Diego. El processat ha declarat que el 14 d'agost del 2017 va anar tot sol a la casa del Mirador del Penedès on compartien una plantació de marihuana. L'acusat ha admès que havien partit peres per aquest negoci il·lícit i ha justificat que va anar-hi per prendre mesures de portes i finestres per tal de col·locar-hi unes reixes. Joaquín ha admès que poc abans va trucar la víctima "per veure si volia parlar o arreglar-ho de la manera que ell volgués", però ha assegurat que Diego no va anar-hi i que no van arribar a coincidir. El processat s'ha negat a respondre preguntes sobre el geoposicionament i el contingut del telèfon mòbil.\nSegons l'acusat, la víctima es dedicava al negoci de la droga i anteriorment ja havia hagut de marxar del Maresme "en estampida" perquè suposadament uns colombians l'havien amenaçat perquè els devia diners. Joaquín ha dit que va ajudar Diego i la seva germana Mónica a trobar una casa de lloguer al Mirador del Penedès i que va donar la cara per ells davant el propietari del xalet, Moisés.\nAl cap d'uns mesos i davant la "insistència" de Diego, el qual deia "que no tenia diners ni per menjar", Joaquín ha explicat que va accedir a plantar marihuana al pàrquing d'una casa que ell tenia al carrer de La Haya de la mateixa urbanització. La cosa, però, no va anar bé. "Va ser un any i mig de problema rere problema. Primer em va dir que no m'hauria d'ocupar de res però no va ser així i un dia me'n vaig cansar, vaig dir prou i vam partir peres", ha declarat.\nL'acusat ha declarat que el 14 d'agost del 2017 a la tarda es va desplaçar al Montmell tot sol i en un Seat Leon, és a dir, sense el seu germà Bacari Junior ni amb la furgoneta, tal com sosté la investigació. El motiu del viatge, segons ha detallat al jurat, és que volia prendre mesures de les portes i les finestres de la casa del carrer de la Haya per tal de col·locar-hi unes reixes i "no tenir més problemes" com els que havia tingut amb el cunyat.\nJoaquín ha admès que va trucar Diego "per veure si volia parlar o arreglar-ho de la manera que ell volgués", però ha assegurat que la víctima no va anar-hi ni va arribar a coincidir mai amb ell, i que al cap d'un quart d'hora ell se'n va anar. Segons l'acusació, però, Diego sí que va respondre a la crida de Joaquín, va anar a la casa del carrer de La Haya i allà es va trobar en una "emboscada" ordida pels dos acusats, els quals van acabar allà mateix amb la seva vida.\n"Diego es creia més ningú i el Pablo Escobar en espanyol"\nL'endemà, 15 d'agost, ha declarat que la seva germana Mónica va acudir a casa seva "cridant com una boja" i preguntant pel seu marit Diego. Joaquín ha afirmat que es va oferir a acompanyar-la a comissaria però que ella no va voler i que també es va oferir a demostrar-li que no tenia a Diego segrestat, tal com ella creia. Finalment, ha dit que va acabar denunciant Mónica perquè l'acusava obertament d'assassinar Diego.\nResponent a les preguntes de l'advocat de la defensa, Joaquín ha definit Diego com una persona "que no és el que sembla", que sempre s'havia dedicat a la marihuana i que "tenia problemes" amb molta gent. "Es pensava que era el Pablo Escobar en espanyol; es creia més que ningú i vacil·lava a tothom", ha dit. També ha afirmat que era violent i que havia amenaçat amb un ganivet algunes persones.\nJoaquín ha declarat que porta tres anys i mig a la presó i que, quan el van detenir, feia cinc dies que havia nascut un fill seu. "No conec el meu fill petit", ha lamentat. "La meva vida era feliç i tranquil·la, quasi perfecta", ha afegit. Joaquín ha admès que li va sorprendre la desaparició de Diego però ha opinat que, "al no tenir diners i molts deutes, poden ser moltes coses". "No vaig participar en la seva desaparició ni el vaig matar. No hi vaig tenir res a veure", ha garantit.\nQuan ha estat el torn de la declaració del segon processat, Bacari Junior, aquest ha dit, entre plors, que no podia i que no respondria a res. De la seva banda, el tercer processat, José -sogre de Diego i padrastre dels altres dos acusats- ha dit que no va tenir res a veure en la desaparició ni en la mort de la víctima, i que no va encobrir mai a ningú. "Estic fotut i pateixo addicció a la beguda", ha respost al seu advocat.


Esperant Abonament FCB: NOU ESPAI BARÇA: ELS VALORS PERDUTS.\nLa presentació de la proposta del Nou Espai Barça a la que es van convocar els Inscrits/es en Llista d'Espera d'Abonaments no va poder ser més desencoratjadora. Creiem que el referèndum permetrà tirar-la endavant, és el que està escrit. És pel que lluita aquesta Directiva.\nEls punts forts amb els que juga aquesta Directiva és la fictícia certesa de que s'acomplirà pressupost, que el projecte s'autofinançarà, l'avidesa dels abonats per reagrupar-se i que els que esperem des de fa anys poder tenir un abonament ho prenem com la única oportunitat d'aconseguir-ho.\nEls valors es van diluir quan el Sr. Cardoner va informar que en les properes adjudicacions d'abonaments no renovats a Inscrits/es en Llista d'Espera deixaran de tenir la opció de restar-hi un anys més si no et convencen cap de les localitats disponibles quan et toqui. Si no en tries una, de la ubicació o característiques que hi hagi, no aniràs fora de la Llista d'Espera però et posaran al final de la cua. Perdràs tots els anys de persistència per que no vulguis un gol si esperes tribuna o si vols un abonament complert i només en quedin de Lliga/Copa. Això seria acceptable si poguéssim triar entre els 15.000 seients que no tenen abonat/da, però només podem triar entre els dos centenars disponibles cada any, i la majoria no són complerts. La decisió de vot no la farem per la credibilitat d'aquesta Directiva, però carregar-se aquesta opció, que vam haver de lluitar quan es va fer el primer lliurament, no ajuda.\nEl Sr. Cardoner, conscient que no hi havien periodistes a la sala, va explicar que en els moment difícils que vivim (el Club no, per què té un abast internacional) permeten que els abonats/des que no poden pagar l'anualitat ajornin o fraccionin el pagament. Ja ens ho havien dit fa un any a la reunió que vam mantenir-hi, però no ho digueu a ningú. No ens podem comparar amb el Bayern de Munich, que només van a la pela, als abonats/des se'ls facilita tot i no se'ls demana res, són intocables. La resta que no hem assolit aquesta categoria rebem un tracte diferent. Els bons socis/es no-abonats són els 1.500 japonesos, que paguen la quota anual i rebutgen fins i tot rebre la revista Barça per que la consulten per internet.\nEl moment més decebedor va ser quan, davant les queixes per l'eliminació de la permanència d'un any, el Sr. Cardoner va insinuar que quan et toqui agafis un dels abonaments que hi hagi, per què els de darrera frisarien per agafar-lo, i ja t'aclariràs amb els de darrera de la cua que estan esperant. Tota una manifestació de valors, en comptes d'apreciar i reconeixer la constància i l'estima pel Club es promou el mercadeig amb els simbols. Per que el seient pels abonats/es és un símbol, un petit tresor.\nMolta gent podia no estar d'acord amb el projecte de reforma d'en Foster presentat per l'anterior Directiva, però aquesta l'està fent bó. Les dimensions i abast d'aquest el superen molt, amb el que no són comparables. Després de la fallida opció de construir un nou estadi a la Diagonal, que sembla que deuria de sorgir d'alguna de les consultores internacionals que han estat treballant-hi aquests dos anys, ara cal tornar al punt de partida. El Camp Nou es pot rehabilitar, amb el sobrecost i augment de terminis que implica, però tota la resta cal demolir-ho. Com el sentiment blaugrana de tradició i heretatge, això només és per les 30.000 famílies que tenen més d'un abonament a casa.\nAixí doncs, la proposta del Nou Espai Barça és vendre'ns la pell al diable de la internacionalització i preservar els drets d'un reduït grup de socis/es. I ens hi posarem bé per un o tres centímetres més d'ample de seient, per poder reagrupar abonaments a tercera graderia, per pillar una abonament, etc. Com la majoria de les intervencions, "que hay de lo mio" i el Club que s'esfonsi en la misèria. Trist, molt trist. Haurem d'agafar els cales i correr.\nAnònim 19 de març de 2014, a les 14:07\nAnònim 19 de març de 2014, a les 16:44\nGràcies per la informació, prenc nota\nAnònim 21 de març de 2014, a les 18:53\nDecepcionante! Que una pandilla de deslegitimados esté tomando las decisiones que está tomando. Y las qué están por venir!!!\nLo están consiguiendo:Ninguneando al socio.


Gent Normal: LLIT 112 (per AIDA OSET)\nLLIT 112 (per AIDA OSET)\nNit de Nadal, 24 de desembre de 2016\nPlanta 3, escala 5, llit 112. 22.55h.\nDos llits separats per una cortina. Dues dones adormides, el son dels calmants. Un dolor visceral suavitzat per opiacis, un buit físic, dia-crític, diferencial, que separa la dona del verb.\nNavegant a temperatures caldoses, conduïdes per corrents intravenosos, el subconscient les fa viatjar en el temps, estalviar-se hores que serien eternes i endarrerir alguns dels mals que no poden ser pal·liats de cop.\nEn aquesta habitació no hi ha intimitat, però hi és tota: l'empatia que generen les situacions comunes. Separades per una cortina, dormen una dona de 40 que perd un fill i la possibilitat de tenir-ne i una dona de 60 que lluita contra un càncer d'ovari i llueix una cicatriu llarga i perpendicular a les seves tres cesàries.\nBuides del tot, però més vives que mai. I, ràpidament, un calfred ascendent per tot el cos. La calidesa de sentir-se en bones mans, les millors. I, com en un brot, assumir la bona fortuna de tenir salut pública, tot i les habitacions compartides de dimensions minúscules i la paleta de color dels hospitals. Agrair les mans, les paraules i els actes mèdics i el savoir faire de les infermeres per a oblidar les combinacions impossibles dels materials que componen el terra, les parets, les portes, les finestres. Oblidar que tot el que s'hi respira et xucla energia amb una inèrcia espiral, com un forat negre.\nLa importància que el múscul de la salut pública estigui en bona forma és inqüestionable. El que trobo qüestionable és la necessitat d'una salut privada gestionada a través de mútues si la salut pública (tant els equipaments com els seus treballadors) s'endugués tot el que li correspon. Personalment, a través de la mútua he tractat coses de poca o mitjana importància, he agilitzat la possibilitat de fer-me proves, però malauradament també m'he trobat maltractada per més d'un professional sanitari. En casos extrems (com el del llit 112) ràpidament ens han derivat a la pública, que és on hi ha tota la infraestructura, tot l'equipament tècnic i professional capaç de fer front a un problema de salut considerable.\nL'ambició de poder i el benefici personal no haurien de regir el sistema sanitari (ni, idealment, cap altre sistema), perquè ens hi va la vida, literalment. Segons el cardiòleg John Dean, “la medicina privada encoratja els metges a prendre decisions basades en el benefici enlloc de la necessitat” i afirma que “a la pública, els teus companys de feina són això, companys en els què et recolzes i a qui consultes les decisions que prens. En canvi, en el sector privat, els teus companys són els teus competidors”. Calen diners públics, o una bona gestió d'aquests, per a poder disposar d'una cobertura sanitària àgil i eficaç. És necessari que els hospitals i la gent que hi treballa comptin amb unes condicions bàsiques per a poder atendre millor, per a oferir el millor de si mateixos i no haver de recórrer a la privada per un sobresou. No hi poden haver retallades en els béns bàsics per a la societat: la salut hauria de ser intocable, com també ho hauria de ser l'educació.\nFa poc llegia al diari que Espanya havia augmentat la mitjana pel que fa al nivell escolar, millora deguda en part al descens en altres països. Quina mediocritat considerar això una bona notícia... Sentir-se millor perquè els altres empitjoren. L'article també destacava que Singapur era el país que millors resultats tenia. A més de ser un país que compta amb uns pressupostos estables (i imprescindibles) per part del govern i prioritza l'educació, el seu secret resideix en els mestres, ja que aquests són escollits entre els millors de les seves promocions universitàries i l'ensenyament en aquest país és un un múscul viu que s'exercita i defuig de l'estancament. Els docents es reciclen constantment, estan tutelats per mestres més veterans, revisen i proven, es qüestionen... En resum, treballen des de la vocació amb els mitjans necessaris per poder-ho fer.\nNecessitem cèl·lules especialitzades que treballin en concret i per al conjunt, i que ho facin en condicions òptimes. La vocació ha d'anar acompanyada de possibilitat. Si no, l'organisme tira, va tirant, i així ens va... Que va coix.\nI coixa també avança la nit per aquesta dona que vetlla a la vora d'un llit, entre entrades i sortides d'infermeres, entre gemecs de dolor i respiracions profundes... Així avança, densa i profunda com la son dels calmants, així avança la nit de Nadal.\nPublicado por AC a les 14:46


ATENCIÓ: RECTIFICACIÓ EN LES DATES DEL PROPER TEATRE DE BARRA: Cabaret | fancultura\ninici » Fanteatre » ATENCIÓ: RECTIFICACIÓ EN LES DATES DEL PROPER TEATRE DE BARRA: Cabaret\nATENCIÓ: RECTIFICACIÓ EN LES DATES DEL PROPER TEATRE DE BARRA: Cabaret\ntext de Javier Matesanz el dia 12 Dic, 2017 a Fanteatre, Notícies, portada\nÒrbita produccions ha canviat els terminis de lliurament de textos i les dates de les representacions i de la final del proper Teatre de Barra dedicat al Cabaret.\nEn vermell els canvis més significatius\nDOTZENA EDICIÓ DEL CONCURS D’ESPECTACLES DE TEATRE DE BARRA\nL’Editorial Òrbita convoca el DESÈ concurs de textos per espectacles de Teatre de Barra.\n2- Tema: “CABARET”\nEn el seu origen, cabaret era una paraula d’origen francès que significa taverna. Posteriorment, es va generalitzar per anomenar aquells locals als quals es feia un tipus d’espectacle, generalment nocturn, que sol combinar música i dansa, però que pot incloure també l’actuació d’humoristes, il·lusionistes i mims.\n3.1 L’acció ha de transcórrer, obligatòriament, en un bar. El text ha de ser anònim (presentat sota pseudònim) i estar escrit per a dos intèrprets, en llengua catalana o castellana. La representació de l’obra no pot durar més de 15 minuts.\n3.2 El text ha de ser inèdit, és a dir, mai publicat, i mai representat a les Illes Balears. En el cas de que hagi estat representat a d’altres comunitats autònomes o països, és obligatori que si fos triat, l’equip artístic (actors i director) siguin professionals i nascuts o residents a les Illes Balears.\n6.1 El termini de presentació dels texts acaba a les 23.55 h del 19 de gener de 2018. Tota la documentació s’haurà d’enviar, obligatòriament, via correu electrònic a l’adreça: orbitaeditorial@gmail.com.\n7.1 Un cop finalitzat el període d’inscripció, el jurat llegirà tots els textos presentats i es reunirà el dimarts 23 de gener, a porta tancada, per seleccionar els 5 textos que seran representats. S’aixecarà acta de la reunió i, en aquell moment, es penjarà a la web d’ÒRBITA EDITORIAL i al seu FACEBOOK el títol dels textos finalistes. A partir d’aquell moment, els participants finalistes disposaran de 24 hores, és a dir, fins al 24 de gener de 2018, per a posar-se en contacte amb l’organització, a través del mail d’ÒRBITA o del telèfon 638221173 i identificar-se.\n7.3 Els participants finalistes disposaran fins al 21 de febrer per preparar la representació de l’obra. Poden seleccionar un director per dirigir la seva proposta o dirigir-la ells mateixos. Així mateix, l’elecció dels dos actors és lliure. En qualsevol cas, els actors i el director escollits han de ser professionals.\n7.5 Les 5 obres seleccionades es representaran durant 5 DIJOUS consecutius, els DIJOUS 22 de febrer i 1, 8, 15 i 22 de març de 2018 . Cada dijous es realitzaran 5 representacions consecutives de cada obra, entre les 20.30 h i les 23 h. El públic assistent valorarà de 0 a 10 les obres i els intèrprets en una butlleta preparada a l’efecte.\n7.7 El nom de tots els guanyadors es donaran a conèixer, una vegada l’organització hagi conclòs l’escrutini, el dissabte 24 de març de 2018, en un acte públic al teatre municipal Mar i Terra, on es representaran les 5 obres finalistes.\n8.3 L’entrada per a cada representació costarà 3’5 euros. Del total recaptat, un cop descomptades les despeses relatives a contractació i seguretat social dels actors, es faran les següents particions: El 30% per Òrbita Editorial i el 70 % de la recaptació es repartirà a parts iguals entre les 5 companyies. De la part que li pertoca a cada companyia, el director en cobrarà una sisena part, el dramaturg una altra sisena part, i els actors dues sisenes parts.\n9.3 Un cop acabat el Teatre de Barra i quan ORBITA EDITORIAL programi la representació de les obres finalistes a qualsevol espai de les Illes Balears o a d’altres comunitats autònomes, els actors rebran la part proporcional del 66% recaptat, amb un caché mínim de 80 euros. Els autors rebran el 10% de la quantia que cobri l’actor contractat per aquella funció. Aquest 10% anirà a càrrec dels beneficis d’ÒRBITA EDITORIAL (34% de la recaptació), i, en cap cas, minvarà el caché dels actors.\n9.6 ÒRBITA EDITORIAL no es fa responsable de les opinions ni de les imatges o dels continguts inclosos a les obres admeses a concurs ni s’hi identifica necessàriament. En qualsevol cas, no s’admetran a concurs\nCan Alcover Cartellera CineCiutat Concert Concurs Crítica de libros Críticas de cine Crítiques de teatre Cursos Curtmetratges Cómics Dansa Danza Documental El perfecto desconocido Entrevista Entrevistes Es Baluard Estrena Estrenes Estrenes de cinema Estreno Estrenos Exposición Festival Fira Fotografia Infantil Joan Fullana Jornades Llibres Microteatre Mostra Novedad editorial Obituario Premios Premis Presentació llibre Presentación Renoir Teatre de barra Teatre del Mar Teatre de Manacor Teatre Principal Txèkhov


enero | 2010 | CERCLE HUMANISTA MULTINIVELL.Cat\nEL CIERVO 85 ANYS\nde cerclehm en 8 SOCIETAT CIVIL\nI – LA S.C.R. EL CIERVO\nLa Societat Coral Recreativa El Ciervo va néixer l’any 1922 i té la seu i la sala d’actes al carrer Viladomat amb Roger de Flor del barri de Gràcia a Sabadell.\nVa heretar la denominació d’una marca d’anís de l’època que es feia a Sabadell, Anís El Ciervo, per això no s’ha catalanitzat el nom.\nII – ACTIVITATS SOCIALS DE “EL CIERVO”\nDurant la seva llarga historia ha fet de plataforma ciutadana, punt de trobada de la gent de tot un barri sencer, de persones de totes les edats, vinculades mitjançant una gran diversitat de grups culturals i/o esportius.\nEl seu equip de ping-pong o tennis taula va competir a la primera divisió, tot i que era amateur, hi va haver un equip ciclista, un de futbol i en tenen encara un de futbol sala.\nAmb les competicions del equip d’escacs es va arribar al nivell més alt, dins la ciutat i la federació regional o nacional.\nTorneu Obert: CIUDAD DE SABADELL\nLes activitats han anat canviant amb el temps, tota vegada que el fer de la gent i del associacionisme també és diferent, l’automòbil, la televisió, les noves tecnologies i els ordinadors, etc.\nEls nens i el mag\nEls excel·lents serveis del Restaurant de l’Entitat tenen un notable i diari moviment d’amics, famílies i associats.\nLes trobades d’antics amics permeten mantenir viu l’esperit d’altres temps i resulten sempre una terapèutica realitat social.\nIII – SANT JOSEP I EL 85è ANIVERSARI DEL CIERVO\nSens dubte, els 85 anys de “El Ciervo” mereixien una celebració singular i aquesta va sé organitzada adequadament, cuidant la possible participació del tots el socis, petits, joves i grans varen tenir l’oportunitat de gaudir-ne.\nActivitats diverses, de les que podem destacar les següents:\nDia 18 de març del 2007\nUn nombrós i ampli recorregut, per bona part de la ciutat, amb bicicletes de molts models i formes va ser una manera adequada de començar.\nUna botifarrada o picnic per recuperar les forces als participants.\nUn campionat de billar americà o Pool\nUn espectacle de màgia, pels més petits.\nUna xocolatada per tots plegats (els més petits i acompanyants).\nFinalitza la celebració del 85è aniversari de “El Ciervo” una petita i simpàtica funció de teatre, a càrrec de les colles grans, les més joves i dels petits, amb l’entusiasme de tots el socis assistents.\nTots plegats desitgem i confiem que les activitats de “El Ciervo” mantindran per molts anys l’esperit humà solidari dins del barri de Gràcia a Sabadell, complint la tasca tradicional que els hi correspon a totes les associacions civils, malgrat els inevitables canvis dels nous temps.\nI – OXFAM INTERNACIONAL\nOxfam Internacional és una confederació de 13 organitzacions que treballen en conjunt amb 3.000 organitzacions locals en més de 100 països, per a trobar solucions definitives a la pobresa, el sofriment i l‘injustícia.\nTota vegada que moltes de les causes de la pobresa són de caràcter global, els 13 membres de Oxfam Internacional confien en poder aconseguir un major impacte a traves del seu esforç col·lectiu.\nII – ENTENIMENT I RECONEIXEMENT PUBLIC\nOxfam Internacional pretén incrementar l’enteniment i reconeixement públic de que la justícia econòmica i social són crucials per al desenvolupament sostenible.\nMOCICC y Oxfam Internacional\nTreballem per ser una força global de campanyes que promouen els valors d’una ciutadania global, a la vegada que busquem mobilitzar l’opinió publica per que d’igualtat de les persones tingui la mateixa prioritat que el creixement econòmic de les nacions.\nIII – AJUDAR A MOVILITZAR LES PERSONES\nCerquem com ajudar a les persones per que s’organitzin, de manera que puguin tenir un major accés a les oportunitats que necessiten per a millorar les seves condicions de vida i governar els seus propis destins.\nTambé ajudem a les persones que es veuen afectades per alguns desastres humanitaris, amb mesures preventives i plans d’ajuda en emergències.\nL’ immigració i els refugiats són una problemàtica difícil de resoldre en el món sencer, tota vegada que supera la capacitat d’ acollida dels països industrialitzats i els hi crea també bosses de pobresa.